6.  โครงการดำเนินงานในอนาคต

ก้าวสำคัญในปี พ.ศ. 2551

ในปีที่ผ่านมาอาจถือได้ว่าเป็นปีที่ธุรกิจของบริษัทได้รับผลกระทบจากปัจจัยรอบด้านไม่ว่าจะเป็นความผันผวนของค่าเงินต้นทุนผลิตทุกประเภทสูงขึ้น
ปัญหาการเมืองภายในประเทศ และปัญหาเศรษฐกิจโลก

การแก้ปัญหาเฉพาะหน้าแต่ละด้านได้ดำเนินการไปพร้อมๆ
กับพัฒนาการบางรายการที่จะส่งผลในระยะกลางและระยะยาว ดังนี้

1.  โครงการผลิตข้าวโพดหวานที่ประเทศลาว

บริษัทได้ร่วมมือกับพันธมิตรธุรกิจในประเทศไทยรายหนึ่งที่มีโรงงานแปรรูปผัก ผลไม้กระป๋อง
ที่ประเทศลาว ทำโครงการข้าวโพดหวานบรรจุกระป๋องร่วมกัน
โดยเริ่มตั้งแต่การส่งเสริมให้เกษตรกรเพาะปลูกข้าวโพดหวานเป็นวัตถุดิบส่งให้โรงงานแปรรูป
และเน้นการทำตลาดไปยังสหภาพยุโรป ที่มีการตั้งกำแพงภาษีตอบโต้การทุ่มตลาด (Anti
Dumpling-AD) กับสินค้าจากประเทศไทย
โดยประโยชน์ที่ได้คือการใช้สินค้าที่มีแหล่งกำเนิดจากประเทศที่ไม่ได้มีผลกระทบจากมาตรการ AD
ไปรักษาส่วนแบ่งในตลาดเดิมไว้

โครงการดังกล่าวได้เริ่มมีสินค้าส่งไปขายในสหภาพยุโรปแล้ว
ถึงแม้ปริมาณจะยังไม่สูงแต่มีศักยภาพในการเติบโต

2.  ระบบน้ำหยด

สายงานส่งเสริมวัตถุดิบ
ได้ทดสอบนำระบบการให้น้ำต้นข้าวโพดหวานแบบสายน้ำหยดมาถ่ายทอดให้เกษตรกรได้ประยุกต์ใช้งาน
ประโยชน์ที่ได้คือการประหยัดน้ำต้นทุน และปุ๋ย
ซึ่งเป็นการให้ไปในสายน้ำหยดที่มีรูปล่อยน้ำในปริมาณที่เหมาะสม และตรงบริเวณโคนต้น
แตกต่างจากวิธีที่เกษตรกร เคยดำเนินการมาซึ่งเป็นการปล่อยน้ำตามร่อง และใส่ปุ๋ยโดยการหว่าน
ซึ่งมีอัตราการใช้น้ำ และอัตราการสูญเปล่าของปุ๋ยสูง

จากการประเมินผลระบบน้ำหยด กับแปลงข้าวโพดหวาน
พบว่าผลผลิตฝักข้าวโพดหวานมีน้ำหนักต่อไร่สูงขึ้น ขณะที่ค่าใช้จ่ายในการเพาะปลูกลดลง
เมื่อคิดผลตอบแทนทางหลักเศรษฐศาสตร์แล้วให้ผลตอบแทนดีกว่าการให้น้ำ และปุ๋ยตามวิธีเดิม
ถึงแม้จะต้องมีการลงทุนในอุปกรณ์ และระบบน้ำหยด แต่ไม่ได้เป็นจำนวนเงินที่สูงมากนัก
บริษัทมีแนวทางที่จะส่งเสริม
และชักชวนให้เกษตรกรสมาชิกขยายแปลงเพาะปลูกข้าวโพดหวานด้วยระบบน้ำหยดนี้ให้เพิ่มมากขึ้น

3.  การขนส่งผลไม้สดทางเรือ

เพื่อประหยัดค่าใช้จ่ายค่าขนส่งของหน่วยธุรกิจ ผัก ผลไม้สด ที่เดิมดำเนินการทางอากาศ
ซึ่งเป็นภาระค่าใช้จ่ายที่สูง โดยเฉพาะ อย่างยิ่งในช่วงที่น้ำมันในตลาดโลกปรับตัวสูงขึ้น

บริษัทจึงได้มีการศึกษา และทดลองขนส่งผลไม้สดประเภทมะม่วง ลิ้นจี่ ลำใย ไปทางเรือ
โดยมีการควบคุมอุณหภูมิ และความชื้นให้เหมาะสมกับผลไม้แต่ละชนิด
เมื่อการทดลองได้บรรลุผลสำเร็จไปตามเป้าหมายบริษัทจึงได้เริ่มดำเนินการส่งออกผลไม้สดทางเรือในปริมาณหนึ่ง
ซึ่งพบข้อบกพร่องทางด้านเทคโนโลยี และการจัดการอยู่บ้างเล็กน้อย
จนกระทั่งในราวกลางปีที่ผ่านมาจึงได้ดำเนินการขยายธุรกิจด้านนี้
และวางแผนจะศึกษาค้นคว้าการใช้เทคโนโลยีดังกล่าวกับผลไม้ประเภทอื่น ๆ ต่อไป

เป้าหมายในปี พ.ศ. 2552

ภาระกิจสำคัญของบริษัทในปี พ.ศ.2552 ต้องมีการปรับโครงสร้างทางการเงินของบริษัท
และโครงสร้างธุรกิจอย่างเร่งด่วน ทั้งนี้เนื่องจากโครงสร้างทางการเงินตลอด 3-4
ปีที่ผ่านมาได้พึ่งพาเงินกู้ประเภทเงินกู้หมุนเวียนระยะสั้นเป็นหลักขณะที่ธุรกิจเดิมได้รับผลกระทบจากปัจจัยภายนอกหลายประการตามที่ได้กล่าวถึงไปแล้ว
ซึ่งธุรกิจส่งออกจะมีความเสี่ยงที่จะได้รับผลกระทบจากภาวะเศรษฐกิจที่ชะลอตัวไปอีกระยะหนึ่ง
เนื่องจาก ผู้นำเข้าสินค้าต้องการสินค้าที่มีราคาถูกลง ลดปริมาณสั่งซื้อ
มีการนำมาตรการกีดกันการค้าต่างๆ มาใช้ปกป้องผู้ผลิตในท้องถิ่น
ตลอดจนการแข่งขันด้วยราคาจากผู้ผลิตในประเทศเพื่อแย่งส่วนแบ่งตลาด

เป้าหมายที่บริษัทควรต้องดำเนินการ

1.  การปรับโครงสร้างทุน

เนื่องจากหนี้สินต่อส่วนของผู้ถือหุ้นอยู่ในเกณฑ์สูง
ประกอบกับแหล่งเงินทุนที่ใช้อยู่ในธุรกิจมาจากเงินกู้ระยะสั้นจากธนาคารเป็นหลัก
ขณะที่บริษัทมีความจำเป็นต้องมีเงินทุนสำรองไว้สำหรับการลงทุนในธุรกิจอื่นบ้าง
เพื่อกระจายความเสี่ยงไปจากธุรกิจผลิต และส่งออกสินค้าเกษตรที่เป็นธุรกิจหลักอยู่ในปัจจุบัน
การปรับโครงสร้างทุนอาจทำได้โดยการเพิ่มทุนให้กับผู้ถือหุ้นเดิม หรือเพิ่มทุนแบบเฉพาะเจาะจง
หรือดำเนินการควบคู่กันไป

2.  การกระจายความเสี่ยงของธุรกิจ

ถึงแม้ธุรกิจส่งออกสินค้าเกษตรแปรรูปเพื่อเป็นอาหารยังมีความต้องการในตลาดโลก
แต่สินค้าข้าวโพดหวานบรรจุกระป๋องที่บริษัทดำเนินการอยู่มีการแข่งขันด้านราคาจากผู้ผลิตในประเทศไทยอย่างรุนแรง
ขณะเดียวกันยังมีผู้ผลิตรายใหญ่ ในตลาดโลก คือ สหรัฐอเมริกา ฝรั่งเศส และฮังการี
ที่ต้องรักษาส่วนแบ่งตลาดของตนไว้ เพื่อความอยู่รอดของอุตสาหกรรม คาดการณ์ว่า

มาตรการกีดกันการค้ารูปแบบต่าง ๆ จะมีการหยิบยกมาใช้กันอย่างรุนแรงมากขึ้น
นอกเหนือจากมาตรการตอบโต้ การทุ่มตลาด (Anti Dumpling)
ที่ยุโรปนำมาใช้กับสินค้าจากประเทศไทย

สำหรับธุรกิจผัก และผลไม้สด ที่ส่งออกทางอากาศเป็นหลัก จะกลายเป็นสินค้าฟุ่มเฟือยที่ผู้บริโภค
ในต่างประเทศอยู่ในภาวะเศรษฐกิจถดถอย กำลังซื้อในตลาดลดลง
ประกอบกับค่าเงินของประเทศคู่ค้าสำคัญ เช่น อังกฤษ
และประเทศในสหภาพยุโรปมีค่าเงินอ่อนตัวลง

จากเหตุผลดังกล่าว บริษัทควรศึกษารูปแบบการกระจายความเสี่ยงจากธุรกิจเดิมที่ดำเนินการอยู่
โดยการปรับโครงสร้างของธุรกิจอาจมีแนวคิดได้หลายแบบ เช่น
การหาพันธมิตรธุรกิจที่มีแนวความคิดทางธุรกิจที่สอดคล้องกัน
ศึกษาโครงสร้างการทำธุรกิจร่วมกันเพื่อเพิ่มขนาดของธุรกิจไปพร้อม ๆ กับการลดค่าใช้จ่าย
เมื่อร่วมกันทำธุรกิจแล้วสามารถทำเป็นกลุ่มที่แข่งขันกับผู้ผลิตรายอื่นในประเทศ
และมีความแข็งแรงพอที่จะแข่งขันกับผู้ผลิตต่างประเทศได้

นอกจากการคงไว้ซึ่งธุรกิจรูปแบบเดิมแล้ว บริษัทควรศึกษาการลงทุนเพื่อทำธุรกิจรูปแบบใหม่ๆ
ทั้งนี้เกี่ยวข้อง และไม่ได้เกี่ยวข้องกับธุรกิจเดิม โดยพิจารณาผลตอบแทนจากการลงทุน
ทรัพยากรของบริษัทที่มีอยู่ ตลอดจนความเสี่ยงของธุรกิจที่นำมาศึกษาเป็นสำคัญ